ПРОГРАММА

1 класс

ХЪВАЙ-ЦlАЛИ МАЛЪИ ВА КАЛАМ ЦЕБЕТlЕЗАБИ

 (5 сагlат анкьида жаниб , кинабниги 170 сагlат ).

 Хъвай-цlали малъи гlуцlун буго кlиго бутlаялдасан:

 1.Хlадурлъиялъул заман.

 2.Хlарпал малъулеб (букварияб) заман.

Хъвазе-цlaлизе малъула гьаркьилаб аналитикиябгун синтетикияб методалдалъун .

Хъвай-цlали малъи ккола цадахъаб тадбир: цlализе малъиялда цадахъ хъвадаризеги ругьун гьарула, гьебги щулалъизе гьабула калам цебетlезабиялъул хlалтlаби тlоритlулаго , ай гьаркьаздасан рагlи, рагlабаздасан предложение, предложениял дандран хабар гlуцlизе ругьун гьарулаго.

 Гьебго заманалда класстун къватlисеб цlалиялъул дарсида цlалдохъабазул интерес бижизабула лъималазе хъварал тlахьазде, жидецаго тIехь цlализе ругьун гьарула.

ХIадур гьариялъул заман (20сагIат)

 **Калам** (кIалзул ва хъвавул): гIаммаб бичIчIи.

 **Предложение ва рагIи.** Графикиял схемабаздаса пайдаги босун, калам предложениялде,предложениял рагIабазде, рагIаби слогазде риххизе ругьун гьари.

 **Слог , ударение**. РагIаби слогазде риххизеги, рагIабазулъ ударениеги рагIулъ ругел слогазул къадарги бихьизабизе лъай.

 **Гьаркьал ва хIарпал.** Гьаркьазул хIакъалъулъ бичIчIи; гIинтIамулаго ва абулаго рагьаралги рагьукъалги гьаркьал цоцаздаса ратIа рахъизе лъай.

 РагIабазулъ гьаркьал ратIа гьаризе; рагIабазул слогалъулабгун гьаркьилаб анализ гьабизе, ударение бугеб слог бихьизабизе лъай.

 Кьураб гьаракьгун рагIаби ургъизе лъай.А,и,у,о,э гIадал гьаркьазулгун лъай-хъвай гьаби, жидее хасал гIаламатаздалъун рагIабазулъ гьел ратIа рахъизе лъай.

ХlАРПАЛ МАЛЪУЛЕБ (БУКВАРИЯБ) ЗАМАН

 (120 сагlат)

**1.Цlализе малъи**

 Рагьарал ва рагьукъал гьаркьал хlарпаздалъун рихьизаризе лъай. Рагьараб слог цlализе лъай.Малъарал хlарпал гъорлъ ругел слогал цlализе лъай.

 Къотl-къотlараб азбукаялъул хlарпаздаса рагьаралги, къаралги, рахаралги слогал гьоркьор ругел рагlаби данде гьаризе ва гьел цlализе лъай.

 Дагь-дагьккун рагlаби, къокъал предложениял, захlматал гурел гьитlиналго текстал битlун ва гlедегlичlого слогалккун цlализе ругьун гьари.

 Батlи-батlиял тайпабазул предложениял, тайпа цоял членалгун предложениял, интонацияги цlунун, цlализе лъай.

 Мугlалимасда хадур такрар гьабун, лъималазул гlумруялда хурхараб, пасихlаб, бигьаго ракlалда чlолеб 5-6 кечl рекleхъе лъазаби.

**2.Хъвазе малъи**

Хъвадарулаго битIун гIодор чIезе,тетрадь партаялда лъезе, ручка,къалам битIун кквезе лъимал ругьун гьари.

КIудиял ва гьитIинал хIарпал битIун хъвазе ва гьел рагlабазулъ цолъизаризе бажари.

 МугIалимгун цадахъ гьаркьазулгун слогазул анализ гьабун хадуса, рагlаби ва предложениял хъвазе лъай.

Цин мугIалимас тетрадазда кьурал, цинги азбукаялда ругел рагlаби ва предложениял,тIаде балагьун ,хъвазе лъай.

МугIалимас абурал рагIухъе хъвалел рагIаби ва гьединал рагIабаздаса данде гьарурал преложениял хъвазе бажари.

Предложениялъул авалалда кIудияб хlарп хъвазе,ахиралда тIанкI лъезе ругьун гьари.

ГIадамазул цIаразул ва хIайваназул тIокIцIаразул бетIералда кIудияб хlарп хъвазе ругьун гьари.

Геминатал ва лабиалиял гьаркьал рихьизарулел хlарпал гъорлъ ругел рагIаби хъвазе ругьун гьари.

**3.КIалзул калам цебетIезаби**

**Гьаракь** . ГIедегIичIого,хIухьел битIун босун,гьоркьохъеб даражаялъул хехлъиялда гаргадизе ругьун гьари. КIалъалаго гьаракь борхи ва гIодобцин дурусго гьабизе ругьун гьари. Ударениеги цIунун, литературияб къагIидаялда рагIаби битIун абиялъул бажари камил гьаби. Авар мацIалъул киналго гьаркьал ,хасго геминатал ва лабиалиял гьаркьал, битlун рахъизе ругьун гьари.

**РагIи**. Гьоркьоса къотIичIого лъималазул словарияб нахърател бечелъизаби. Предметал ,гIаламатал, ишал рихьизарулел рагIабазул цIарал битIун хIалтIизаризе ва гьезул магIна баян гьабизе лъай. Жидерго пикру загьир гьабизе къваригIараб рагIи балагьизе ва цогидал рагIабигун жинсгун формаялъулъ рекъон ккезабизе лъай.Омонимазулгун ,гIемер магIнаялъул рагIабазулгун, синонимазулгун, антонимазулгун лъай-хъвай гьаби.

 **Предложение ва цоцада хурхараб калам.**

Школалде рачlинегlан лъималазул кlалъазе бугеб бажари камиллъизаби. Батlи-батlиял тайпабазул гlадатал предложенияздалъун мугlалимасул суалазе жавабал кьезе бажари.

 Мугlалимас кьурал суалазда рекъон, жидеда лъалел маргьабазул ялъуни гlисинал, бигьаял харбазул хlасил бицине бажари. Цо ялъуни цо чанго сураталде балагьун, гьитlинабго хабар хурхине бажари.

 Цlаларал прдложениязда ва тексталда тlасан кьурал суалазе жавабал кьезе лъай.

 Жиндирго гlумруялъулъ ккарал лъугьа \_ бахъиназул хlакъалъулъ, мугlалимас кьураб сюжеталда рекъон , хабар бицине ва хъвазе бажари.

 Бицанкlабазе жавабал кьезе, кучlдул рекlехъе лъазаризе; кицаби, абиял каламалъул хlалтlизаризе, рекlехъе лъазарурал кучlдул пасихlго рикlкlине бажари.

 Жидецаго цlалулеб тексталда жаниса ричlчlуларел рагlаби ва предложениял ратlа рахъун, гьезул магlана мугlалимасда цlехезе бажари.

ХlАРПАЛ МАЛЪУН ХАДУСЕБ ЗАМАН

 (30 сагIат)

**1.Цlали ва калам цебетlезаби** (15 сагlат)

 Цlалул тематика: тlабигlаталъул, лъималазул, хlанчlазул, захlматалъул, Ватlаналъул, ракълие гlоло къеркьеялъул, хlайваназул бицунел рагlул устарзабаз хъварал гlисинал асарал.

 3-4 кечl рекlехъе лъазаби.

 **Цlалиялъул рахъалъан лъугьине кколеб бажари.**

 ГIедегIичIого гIисинал текстал битIун цIализе лъай. Минуталда жаниб гlага-шагарго 20-25 рагlи бугеб бигьаяб текст цlализе лъай. Текст цlалулаго, цояб предложение цогидалдаса, лъалхъи гьабиялдалъун, батlа бахъизе лъай.

 **Тексталда тlад хlалтlи гьаби.Цоцада хурхараб калам.**

 Цlалараб тексталда тlасан мугlалимас лъурал суалазе жавабал кьезе бажари. Мугlалимасул кумекалдалъун цlаларал текстазда цlарал лъезе бажари. Цlалараб асаралъе къимат кьезе лъай. Суратазда тlасан харбал хурхине лъай (бицун).

 Баянго, зирараб гьаркьидалъун рагIаби ва предложениял абизе ругьун гьари. Цоцазда хурхараб каламалда, предложениялда, рагlуда, гьаракь битlун абиялда тlад гьоркьоса къотlичlого хlалтlаби гьари. Цогидал цlалдохъабазул, мугlалимасул хабаралъухъ ва цIалиялъухъ гlенеккизе бажари.

**2.хъвазе малъи ва калам цебетlезаби (15 сагlат).**

 Хlарпал малъулеб заманалда фонетикаялъул рахъалъ цlалдохъабазе щвараб лъай ва гьезул лъугьараб бажари щула гьаби: гьаракьал ва хIарпал,рагьарал ва рагьукъал гьаркьал, авар мацlалъе хасиятал рагьукъал гьаркьал (гь, гъ, гl, кь, къ, кl, лъ, тl, хь, хъ, хl, цl, чl), геминатал ва лабиалиял гьаркьал.

 Рагlаби слогазде рикьи; цо мухъидаса цоги мухъиде рагlаби рикьун роси.

 Калам. Гlадамазе калам сундуе къваригlун бугеб. Каламалъул бутlа хlисабалда рагlи, предложение, текст ва гlумруялда жаниб гьезул бугеб кlвар.

 Гlадамазул цlаразул ва хlайваназул токlцlаразул бетlералда кlудияб хlарп.

 Предложение. Предложениялъул авалалда кlудияб хlарп хъвай, ахиралда тlанкl лъей. Цо чlанкъотlараб темаялда тlасан предложениял гlуцlи.

 **Лъаялъул ва бажариялъул рахъалъ l классалъул цlалдохъабазда цере лъурал аслиял тlалабал.**

 **Цlалдохъабазда лъазе ккола:**

 авар мацlалъул киналго гьаркьал ва хlарпал, гьезда гьоркьоб бугеб батlалъи (гьаркьал абула,хlарпал хъвала).

 **Цlалдохъабазухъа бажаризе ккола:**

 рагlабазулъ гьаркьал ратlа рихъизе, гьезул тартиб чlезабизе; рагьаралги рагьукъалги гьаркьал ва хlарпал ратlа рахъизе; геминатал ва лабиялиял гьаркьал ва хlарпал ратlа рахъизе; геминатал ва лабиалиял гьаркьал рихьизарулел хlарпал предложениял, гъалатl, биччачlого, чвахун цlализе;

 рагlулъ ударение тlаде кколеб бакI бихьизабизе;

 предложениял, рагlабазде риххизе;

 мухIканго, гъалатI биччачIого, кIудиял ва гьитIинал хIарпал, слогал, рагIаби хъвазе;

 мугIалимас абураб 3-5 рагIудасан гIуцарал предложениял, рагIаби, гъалатI биччачIого, хъвазе;

 предложениялъул авалалда кIудияб хIарп хъвазе, ахиралда тIанкI лъезе;

 мугIалимас кьураб темаялда тIасан 3-5 предложениялдасан хабар гIуцIизе.

ФОНЕТИКА, ГРАММАТИКА, БИТIУНХЪВАЙ ВА КАЛАМ ЦЕБЕТIЕЗАБИ

 КIалъазе, гаргадизе, цIализе ва бицине ругьун гьариялда цадахъ лъималазда малъула баянго жидерго пикру кагътиде босизе. Гьелъие гIоло лъималазда лъазе ккола битIунхъваялъул къагIидабиги цо-цо лъалхъул ишараби лъезеги. Гьединал баянал лъималазе щола грамматикаялъул дарсазда. Гьел баяназда цадахъ байбихьул классазда лъималаз лъазарула гьаркьал ва хIарпал, слогал ва рагIаби, гIемерисел каламалъул бутIаби, предложениялъул членал.

 Грамматикияб курс гIуцун буго щуго бутIаялдасан: «Гьаркьал ва хIарпал», «РагIаби», «Предложение», «Калам цебетIей», «Берцингохъвай».

**Гьаркьал ва хIарпал.**Гьеб бутIаялда хурхараб аслияб лъайги,бажариги ,ругьунлъабиги цIалдохъабазе щола I ва II классалда. Гьеб заманалда цIалдохъабазе щола гьаркьазул ва хIарпазул, рагьаралги рагьукъалги гьаркьазул,геминатазул ва лабиалиял гьаркьазул,алфавиталъул, ударениялъул ва слогалъул хIакъалъулъ авалиял баянал.

III – IV классаздаги гьеб темаялда тIад хIалтIи гьабула гьоркьоса къотIичого.

 Лъималазда малъула гьаркьал хIарпаздалъун рихьизаризе, гьаркьал ритIун рахъизе, гьел рихьизарулел хIарпал ритIун хъвазе, рагIи слогазде бикьизе,рагIулъ ударение бугебги гьечIебги слог батIа бахъизе.

**РагIи.** Программаялда рекъон рагIи лъазабулаго,хIисабалде росула гьелъул лексикиял ва грамматикиял рахъал. Ункъабго лъагIалида жаниб цIикIкIун кIвар кьезе ккола рагIул нахърателалда хурхарал практикиял хIалтIаби гьариялде.Гьединал хIалтIаби тIоритIула грамматика, рагIул гIуцIи ва битIунхъвай малъиялда цадахъ. Грамматикаялъул, цIалул, битIунхъваялъул ва калам цебетIезабиялъул дарсазда лъималазда лъала предметал, гIаламатал, ишал рихьизарулел рагIабазул цIарал ритIун хIалтизаризе, жидерго пикру загьир гьабизе,къваригIараб рагIи балагьизе. Гьединго гьез лъай-хъвай гьабула синонимазулгун, антонимазулгун, омонимазулгун ва гIемер магIнаялъул рагIабазулгун.

 Байбихьул классазда малъула каламалъул бутlабиги. Тlоцебесеб классазда, терминалги абичlого, определение кьечlого, суалазул кумекалдалъун, лъимал ругьун гьарула предметияб цlар, цlарубакI, прилагательное, глагол каламалъулъ хlалтизаризе, суалазда рекъон предложениязда жанир гьел ратlа рахъизе. Лъабабилеб ва ункъабилеб классалда, терминалги кьун, гьелго каламалъул бутlаби дагьалги гъваридго малъула. Глагол заманабазде хисизабизе, предметияб цlар падежазде сверизабизе, гьединго прилагательноял жинсазде ва гlемерлъул формаялде хисизаризе жеги гlатlидго ругьунлъула.

 **Предложение**. Байбихьул классазда предложениялъул хакъалъулъ цlалдохъабазе щола гьадинал баянал:

1. Предложение ва гьелъул тайпаби;
2. Предложениялъул членал;
3. Предложениялда жаниб рагlабазул бухьен;
4. Рагlабазул дандрай.

Гьезул хакъалъулъ баян цlалдохъабазе щибаб классалда дагь-дагьккун щола.

 **I**  классалда лъимал ругьун гьарула калам предложениязде биххизе, рагlабаздаcа предложениял ратlа гьаризе, гьел интонациялги цlунун цlализе, предложениялъул авалалда кlудияб хlарп хъвазе, ахиралда тlанк лъезе.

 **II** классалда цlалдохъабазда малъула , кколеб интонацияги цlунун, предложение цlализе, предложениялъул ахиралда тlанк, суалияб ва ахlул ишараби лъезе.

 **III** классалда цlалдохъабазе щола рагlабазул дандраялъул, хабариял, суалияб, тlалабияб ахlул предложениязул, предложениялъул бетlерал членазул хlакъалъулъ баянал.

 **IV** классалда лъимал ругьун гьарула тайпа цоял членалгун предложениял гlуцизе ва гьел ритlун цlализе, гьезулъ лъалхъул ишараби лъезе.

 Синтаксисиял темаби ва каламалъул бутlаби лъазарулаго, гьоркьоса къотичого, тlоритlула предложениялъулъ рагlабазул бухьен чlезабиялда, рагlабазул дандраял ратlа гьариялда ва гьел гlуцlиялда хурхарал хlалтlаби.

 Классалдаса классалде гъварилъула гlадатаб предложениялъул синтаксисияб разбор гьабиялъул къагIидабиги.

 **Калам цебетlезаби**. Рахьдал мацIалъул дарсазул аслияб масъалалъун ккола цlалдохъабазул калам цебетlезаби. Лъималазул калам цебетlезабиялъул хlалти гьабула, хъвазе-цlализе малъиялъул тlоцересел дарсаздаса байбихьун, гьоркьоса къотичого,киналго классазда. Гьеб заманалда мугlалимасулги лъималазулги пикру буссине ккола гlемер хlалтизарулел рагlаби лъазариялде, гьелги гъорлъе ккезарун, предложениял гlуцlизе,предложенияздаса хабар хурхине ругьунлъиялде.Гьеб масъала тlубаялъ рес кьола бицунебги цlалулебги асаралъул аслияб магIна босизе,рахьдал мацIалъул кьучiалда пикру гьабизе ва гIенеккарасда бичIчIулеб куцалда кIалъазе.

 Калам гIуцIиялъул хIалти бачина бицунги хъванги цIалул ва грамматикаялъул дарсазда.

 Грамматикаялъул дарсазда гIемерисеб мехалъ изложение, сочинение гIадал хъвавул хIалтIаби гьарулел ратани, цIалул дарсазда кIалзул калам цебетIеялда хурхарал хIалтаби гьарула. Амма гьелъул магIна кколаро цIалул дарсида хъвавул, грамматикаялъул дарсида кIалзул хIалтIи гьабизе бегьуларин абураб. КIалзул ва хъвавул хIалти цадахъго бачине ккола.

 Цин изложениял ва сочинениял хъвазе росулел текстал хабариял тайпаялъул рукIине ккела, цинги лъилниги, сундулниги хIакъалъулъ сипат-сурат гъорлъе ккезабун, ялъуни жиндирго пикру загьир гьабун, 5-6 предложениялдасан гIуцараб сочинение хъвазе тIамила.

 **Берцинго хъвай.** Берцинго хъваялъе, хат куцаялъе программаялда хасаб заман бихьизабун гьечо. Гьединлъидал щибаб грамматикаялъул дарсида 8-10 минуталъ мугIалимас тIадчIей гьабула цIалдохъабаз хъвалебщинаб жо берцингоги бацIцIадгоги букIинабиялде. Гьаниб кьела хатIалъул хашлъи тагIинабиялде руссарал ругьунлъиялъул тIанкъаялъ, рихьизарила мисалиял хIарпал ва рагIаби.

 Дидактикаялъул кIвар бугел суалазул цояб ккола контролиял (хъвавул) хIалтабазул хIасилазул кьучIалда цIалдохъабазул лъайгун бажари борцин ва къимат лъей. Байбихьул классазда авар мацIалъул хъвавул хIалтабазул аслиял тайпабилъун ккола: тIаде балагьун текст хъвай, эркенаб диктант, гIинзул ва берзул диктант, творческияб диктант, хIадурлъиялъул ва тIасабищул диктант, ругьунлъиялъул изложениял ва сочинениял.

 Словариял диктантазе кьезе кколеб рагIабазул къадар букIине бегьула:

 II классалда-8-10,

 III классалда-10-12,

 IV классалда-12-15.

 Хал гьабиялъул диктантал гьаризе рихьизарурал текстазулъ ругел рагIабазул къадар гага-шагарго гьадинаб букIине бегьула:

 I классалда-10-15,

 II классалда-20-40,

 III классалда-40-50.

IV классалда-60-70.

 Щибаб дарсида цIалдохъаби ругьунлъула цIалул тIехьгун хIалтIизе, битIун хъваялъеги цIалиялъеги жиндие къваригIунел къагIидаби, гьезда хурхарал хIалтаби ва лъазарулел темаби хехго ратизе, хIалтIабазе кьурал киналго тIадкъаял тартибалда тIуразе, гьезул мурад бичIчIизе.

 Квалквал гьечIого, хадубккунги церехун ине лъималазе гIураб лъай щвеялъул мурадалда пайда босизе ккола батIи-батIиял дидактикиял хIаяздаса, хасго рекIелгъеялъул материалаздаса, (кроссвордаздаса, шарадаздаса, ребусаздаса, болъабаздаса, грамматикияб ва битIунхъваялъул лотоялдаса ва гь.ц)

 Байбихьул классазул лъималазда кIоларо цо жоялда тIаде халат бахъун жидерго кIвар буссинабизе, гьел хехго свакала. Гьединлъидал дарсида цIалдохъабигун хIалтиялъул къагIидаби батIи-батIиял рукIине ккола (мугIалимасухъ гIенекки, гара-чIвари, тIахьалгун ва тетрадалгун хIалтIи, хъвавул ва кIалзул хIалтIаби играялда тIоритIи, мех-мехалда минутаялъул махсараби, расандаби ва физкультура гьаби).

 Программаялда кьурал темабазе сагIтал рикьун руго мисалияб къагIидаялъ. Жиндирго хIалбихьиялде, цIалдохъабазул лъаялде ва щибаб классалда гьабулеб хIалтул шартIазде балагьун, мугIалимасул ихтияр буго мустахIикъаблъун бихьулеб бакIалда сагIтазул хиса-баси гьабизе.